Diari Oficial de la Generalitat Valenciana


Sumari del DOGV 3982, del 19-04-2001 (2001/3596)

ORDRE de 30 de març de 2001, de la Conselleria de Cultura i Educació, per la qual es convoquen ajudes per a finançar activitats de les confederacions, federacions i associacions d'alumnes de centres docents no universitaris de la Comunitat Valenciana, sostinguts amb fons públics.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3982

Data del DOGV
:   19-04-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/3596


Data del document
:   30-03-2001

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * associació
    * alumne
    * suport econòmic
    * alumnat
    * ajuda pública

ORDRE de 30 de març de 2001, de la Conselleria de Cultura i Educació, per la qual es convoquen ajudes per a finançar activitats de les confederacions, federacions i associacions d'alumnes de centres docents no universitaris de la Comunitat Valenciana, sostinguts amb fons públics. [2001/F3596]
  
El Decret 127/1986, de 20 d'octubre, del Consell de la Generalitat Valenciana (DOGV núm. 462, de 10 de novembre), pel qual es regulen les associacions d'alumnes en centres docents no universitaris de la Comunitat Valenciana, preveu, en l'article 17, la concessió de les ajudes i subvencions conforme a criteris de publicitat, concurrència i objectivitat, dins de les disponibilitats pressupostàries.
  
L'Ordre de 2 d'agost de 1988 de la Conselleria de Cultura, Educació i Ciència desenrotlla el que disposa l'article 10 del Decret 127/1986.
  
Entre els principis que inspiren el Decret 234/1997, de 2 de setembre, pel qual s'aprova el reglament orgànic i funcional dels instituts d'Educació Secundària, destaca la concepció participativa de l'activitat escolar i la gestió dels centres. La participació s'articula a través del consell escolar del centre, en què els distints sectors de la comunitat promouen, dirigixen i supervisen el seu propi projecte educatiu.
  
En este context, l'alumnat del centre ocupa un lloc destacat com a entitat per a la participació i col·laboració en el funcionament del centre educatiu, a través dels òrgans que els són propis. En este sentit, no podrien exercir les funcions que els són pròpies, ni exercir l'adequada representació en els diferents nivells participatius que la normativa vigent els proporciona en els consells escolars, el Consell Escolar Valencià i la Mesa d'Alumnes, si les associacions d'alumnes es limitaren en la seua tasca a l'àmbit aïllat del seu propi centre, sense potenciar els vincles interassociatius, propiciant la creació i pertinença a les confederacions i federacions que les representen.
  
El caràcter limitat dels recursos disponibles per a les ajudes, la necessitat de procurar l'eficàcia en el gasto i l'enfortiment del moviment associatiu de l'alumnat, aconsellen restringir la concessió de subvencions a les confederacions i federacions d'àmbit provincial o superior, que agrupen un nombre significatiu d'entitats, tot això sense perjuí que les mesures redunden més directament en els projectes d'activitats de les associacions d'alumnes, coordinades per les seues federacions i confederacions a fi que la participació d'estes entitats en els centres educatius sostinguts amb fons públics de la Comunitat Valenciana fomente i consolide el moviment associatiu de l'alumnat.
  
Les ajudes tenen com a finalitat sufragar els gastos de les confederacions i federacions d'associacions d'alumnes que es produïsquen en ocasió de la realització d'activitats encaminades a fomentar la participació de l'alumnat en la gestió i en el control dels centres; també ha de considerar-se que les entitats tenen uns gastos produïts pel funcionament dels seus servicis administratius bàsics, per la qual cosa s'entén oportú subvencionar els gastos.
  
La consolidació del moviment associatiu de l'alumnat de centres docents no universitaris de la Comunitat Valenciana, sostinguts amb fons públics, fa oportú oferir una quantitat pressupostària destinada a fomentar, amb caràcter prioritari, els projectes d'activitats de les associacions d'alumnes els fins i àmbits d'actuació de les quals es realitzen en zones de condicions socioeconòmiques desfavorides, així com les federacions i confederacions que comprenguen associacions de tal caràcter o tinguen més àmplia representativitat per raó d'afiliació.
  
La transparència i el rigor que han d'informar la gestió de fons públics exigixen l'adopció de mesures dirigides a assegurar que les ajudes es destinen a les finalitats previstes, respectant la normativa vigent.
  
D'acord amb el que s'ha exposat i davant de la necessitat d'aprofundir i estendre la cultura de la participació a fi d'aconseguir una presència activa, dinàmica i real de l'alumnat, tant en els centres educatius com en els estaments educatius i tenint en compte la proposta majoritària de la Mesa d'Alumnes, es fa necessari finançar les confederacions, federacions i associacions d'alumnes de centres docents no universitaris de la Comunitat Valenciana, sostinguts amb fons públics.
  
A tal fi i en ús de les facultats que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
1. Es convoquen ajudes per a subvencionar els gastos ocasionats pel funcionament i les activitats desenrotllades durant l'any 2001, per:
  
a) Les confederacions i federacions amb àmbit d'activitat en tota la Comunitat Valenciana i amb seu a la Comunitat Valenciana, que representen almenys al 20% de les associacions d'alumnes dels seus àmbits dins dels nivells d'ensenyança que determina la LOGSE.
  
b) Les associacions d'alumnes dels seus àmbits dins dels nivells d'ensenyança que determina la LOGSE.
  
2. Les confederacions, federacions i associacions d'alumnes hauran d'assumir les següents finalitats:
  
a) Realitzar activitats que promoguen la inserció laboral, la no-violència en les aules, l'intercanvi d'activitats entre centres docents, la integració de la dona, la integració dels sectors més desfavorits, el medi ambient, la salut de l'alumnat, etc.
  
b) Promoure les activitats extraescolars amb un clar interés educatiu.
  
c) Realitzar activitats culturals, esportives i de foment de l'acció cooperativa i de treball en equip.
  
d) Expressar l'opinió dels alumnes en tot allò que afecte la seua situació en els centres.
  
e) Assistir els alumnes en l'exercici del seu dret a intervindre en el control i gestió dels centres sostinguts amb fons públics.
  
f) Facilitar l'exercici dels drets dels alumnes reconeguts per la legislació vigent.
  
g) Promoure la participació de l'alumnat en els centres docents a través dels corresponents òrgans col·legiats.
  
h) Impulsar la participació en associacions d'estudiants no universitaris i la seua representació davant dels òrgans col·legiats corresponents.
  
3. S'aproven les bases per què es regix la convocatòria incloses com a annex I, així com els models continguts en els annexos II, III i IV.
  
Segon
  
L'import global màxim destinat a les ajudes a què es referix la disposició primera de la present ordre és de 10 milions de pessetes (32.692.500 PTA), seixanta mil cent un euro i vint-i-un cèntims (60.101,21 euros).
  
La quantitat citada s'abonarà a càrrec de la línia de subvenció T3117000 de l'aplicació pressupostària 82.02.613.03 de l'exercici econòmic de 2001 i es distribuirà de la següent manera:
  
a) Entre les confederacions i federacions a què es referix la present ordre, huit milions cinc-centes mil pessetes (8.500.000 PTA), cinquanta-un mil huitanta-sis euros i tres cèntims (51.086,03 euros).
  
b) Entre les associacions d'alumnes assenyalades en l'apartat primer, un milió cinc-centes mil pessetes (1.500.000 PTA), nou mil quinze euros i díhuit cèntims (9.015,18 euros), distribuïdes en 60 ajudes de vint-i-cinc mil pessetes (25.000 PTA), cent cinquanta euros i vint-i-cinc cèntims (150,25 euros).
  
Disposicions finals
  
Primera
  
Es delega en el subsecretari o subsecretària de la Conselleria de Cultura i Educació la competència per a resoldre la present convocatòria d'ajudes.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present ordre, que posa fi a la via administrativa, es podrà recórrer potestativament en reposició o be plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant de la Conselleria de Cultura i Educació en el termini d'un mes a comptar des de l'endemà de la seua publicació en el Diari Oficial de la Generalitat Valenciana.
  
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació en el Diari Oficial de la Generalitat Valenciana.
  
València, 30 de març de 2001
  
El conseller de Cultura i Educació,
  
MANUEL TARANCÓN FANDOS
  
ANNEX I
  
Bases de la convocatòria d'ajudes
  
Primera. Objecte de les ajudes
  
L'objecte de les ajudes és contribuir al foment d'activitats per part de les confederacions, federacions i associacions d'alumnes.
  
Queden compreses les activitats efectuades durant l'any 2001, encara que s'hagen realitzat amb anterioritat a la publicació en el Diari Oficial de la Generalitat Valenciana de la present convocatòria, fins al terme concedit per a la justificació dels gastos de les activitats previstes en els respectius projectes.
  
Segona. Sol·licitants
  
Podran sol·licitar les ajudes les confederacions, federacions i associacions d'alumnes a què es referix l'apartat primer de la present ordre, que reunisquen els següents requisits:
  
1. Tindre establida la seua seu i àmbit d'activitat a la Comunitat Valenciana.
  
2. Estar legalment constituïdes i inscrites en el cens segons dictamina l'article 10.2 del Decret 127/1986, de 20 d'octubre, i l'article 2 de l'Ordre de 2 d'agost de 1988, de la Conselleria de Cultura, Educació i Ciència.
  
3. En el cas de les confederacions, estar integrades únicament per federacions d'associacions d'alumnes legalment constituïdes.
  
En el cas de les federacions, estar integrades únicament per associacions d'alumnes legalment constituïdes.
  
En el cas de les associacions, estar integrades únicament pels alumnes que estiguen matriculats en centres docents no universitaris de la Comunitat Valenciana, sostinguts amb fons públics.
  
4. Realitzar les activitats per a les quals se sol·licita l'ajuda.
  
Tercera. Sol·licituds i documentació
  
1. Les sol·licituds es dirigiran a la Conselleria de Cultura i Educació i es podran presentar en el Registre General d'esta, en el Registre de les direccions territorials de Cultura i Educació, o en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
A les sol·licituds, ajustades al model oficial que figura com a annex II de la present ordre, s'adjuntarà la següent documentació:
  
1.1. Per a associacions d'alumnes:
  
a) Projecte d'activitats per al qual se sol·licita l'ajuda i pressupost per a el seu finançament. Els diferents projectes d'activitats s'ajustaran al que indica la base quarta.
  
b) Fotocòpia dels estatuts i documents que acrediten la legal constitució i inscripció de l'associació d'alumnes.
  
c) Fotocòpia del codi d'identificació fiscal de l'entitat sol·licitant.
  
d) Certificat expedit per la secretaria de l'associació que acredite la composició de la junta directiva.
  
e) Certificat de la direcció del centre docent que acredite que els components de l'associació estan matriculats en el centre.
  
f) Certificat de l'acord que acredita la representació de la persona firmant de la sol·licitud.
  
g) Els que en la convocatòria de 2000 hagen presentat correctament els documents previstos en els apartats b) i c), sense que s'haja produït variació, estaran exempts d'aportar els dits documents, sense perjuí d'aportar-los a requeriment de l'administració. En este cas hauran de presentar una declaració responsable que no s'ha produït cap variació en les circumstàncies acreditades en els documents aportats en la referida convocatòria.
  
1.2. Per a les confederacions i federacions d'associacions d'alumnes:
  
a) Projecte d'activitats per al qual se sol·licita l'ajuda i pressupost per a el seu finançament. Els diferents projectes d'activitats s'ajustaran al que indica la base quarta.
  
b) Fotocòpia dels estatuts i documents que acrediten la legal constitució i inscripció de la confederació o federació d'associacions d'alumnes.
  
c) Fotocòpia del codi d'identificació fiscal de l'entitat sol·licitant.
  
d) Certificat expedit per la secretaria de la confederació o federació que acredite la composició de la junta directiva.
  
e) Certificat de l'acord que acredita la representació de la persona firmant de la sol·licitud.
  
f) Certificat actualitzat del cens de confederacions i federacions d'associacions d'alumnes de la Comunitat Valenciana en què consten les federacions o associacions d'alumnes que les integren, emés, com a màxim, dins del termini de presentació de sol·licituds.
  
g) Els que en la convocatòria de 2000 hagen presentat correctament els documents previstos en els apartats b) i c), sense que s'haja produït variació, estaran exempts d'aportar els dits documents, sense perjuí d'aportar-los a requeriment de l'administració. En este cas hauran de presentar una declaració responsable que no s'ha produït cap variació en les circumstàncies acreditades en els documents aportats en la referida convocatòria.
  
2. Quan les sol·licituds de les entitats no reunisquen els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb les bases resulte exigible, segons establix l'article 71 de la mencionada llei, es requerirà l'interessat perquè, en el termini de 10 dies, esmene la falta o acompanye els documents preceptius, amb indicació que, si així no ho fa, es considerarà que desistix de la seua petició, després de resolució que es dictarà en els termes previstos en l'article 42 de la mateixa llei.
  
3. El termini per a la presentació de sol·licituds serà de 20 dies hàbils a partir de la data d'entrada en vigor de la present ordre, tenint en compte que els terminis que finalitzen en dies que siguen inhàbils, així com els dissabtes i els dies 24 i 31 de desembre o qualsevol altre que reglamentàriament es declare com a tal, s'entendran prorrogats fins al primer dia hàbil següent, segons allò disposat en la Instrucció 6/1996, de 10 de setembre, de la Secretaria General, i la correcció d'errors de 25 de setembre de 1996.
  
Quarta. Criteris per a la concessió d'ajudes a les confederacions i federacions d'alumnes.
  
1. Gastos produïts pel funcionament i activitats.
  
Per a la concessió de les ajudes es valoraran, sobre 100 punts, els següents criteris:
  
a) Nombre d'associacions/federacions afiliades a la federació o confederació corresponent (30%).
  
b) Característiques del projecte (40%).
  
c) Àmbit d'actuació (30%).
  
2. En el cas de no adjudicar-se cap de les ajudes susdites, el seu import econòmic acreixerà el corresponent de les associacions d'alumnes.
  
Quinta. Criteris per a la concessió d'ajudes a les associacions d'alumnes.
  
1. Gastos produïts pel funcionament i les activitats.
  
Per a la concessió de les ajudes es valoraran, sobre 100 punts, els següents criteris:
  
a) Situació socioeconòmica de la zona on està ubicat el centre (20%).
  
b) Nombre d'alumnes que es beneficiaran de l'execució del projecte (30%).
  
c) Característiques del projecte (50%).
  
2. D'acord amb el criteri anterior es formarà un llistat ordenat de major a menor puntuació. Les 60 primeres de la llista resultaran adjudicatàries de l'ajuda. En el cas de no resultar adjudicada alguna de les ajudes susdites, el seu import econòmic acreixerà la resta de les ajudes concedides.
  
3. En el cas de no adjudicar-se cap de les ajudes susdites, el seu import econòmic acreixerà el corresponent de les confederacions i federacions.
  
Sexta. Resolució
  
Correspondrà al subsecretari o subsecretària, per delegació del conseller o consellera de Cultura i Educació, la resolució de la convocatòria a proposta de la comissió avaluadora integrada per:
  
- El cap o la cap del Servei de Relacions Institucionals i Participació Social o persona en qui delegue, que actuarà de president.
  
- Un funcionari o funcionària que preste servicis en el Servei de Relacions Institucionals i Participació Social, que actuarà de secretari.
  
- Un assessor jurídic o assessora jurídica.
  
- Un funcionari o funcionària que preste servicis en la Direcció General de Centres Docents.
  
- Un funcionari o funcionària que preste servicis en la Direcció General d'Ordenació i Innovació Educativa i Política Lingüística.
  
- Un representant per cada una de les confederacions i federacions d'associacions d'alumnes de la Comunitat Valenciana, a què es referix l'apartat primer, punt 1.a) de la present ordre, com a observadors, amb veu però sense vot.
  
La resolució definitiva de concessió de les ajudes es dictarà dins dels dos mesos següents a l'acabament del termini de presentació de sol·licituds. Si transcorregut el termini no s'ha dictat, s'entendran desestimades les sol·licituds, sense perjuí del que es dispose quan recaiga resolució expressa.
  
La resolució definitiva de concessió de les ajudes serà publicada en el Diari Oficial de la Generalitat Valenciana.
  
Sèptima. Adjudicació i pagament de les subvencions
  
Les ajudes s'atorgaran en funció dels criteris de les bases quarta i quinta i podran ser subvencionats la totalitat o una part dels gastos pressupostats, sense que en cap cas puga excedir la quantia del cost de l'activitat.
  
Una vegada dictada resolució expressa pel subsecretari o subsecretària es podran fer pagaments parcials de la subvenció sempre que les entitats beneficiàries hagen presentat els documents a què es referix la base següent.
  
Per a les associacions d'alumnes el termini de presentació dels justificants de gasto finalitzarà el 15 d'octubre del 2001.
  
Per a les confederacions i federacions d'associacions d'alumnes els terminis de presentació de justificants de gastos seran, sense perjuí de presentar-los tots en l'últim període, els següents: 15 de juliol del 2001 i 9 de novembre del 2001.
  
Si dels justificants de gastos presentats resultara un import inferior a l'ajuda concedida, es procedirà a la reducció automàtica de la subvenció, en la quantia necessària perquè l'ajuda no excedisca el gasto justificat.
  
Si alguna de les associacions d'alumnes beneficiàries no justifica totalment l'ajuda concedida, esta passarà automàticament a l'associació d'alumnes que haja aconseguit major puntuació entre les no beneficiàries.
  
Si alguna federació o confederació beneficiàries no justifica parcialment o totalment l'ajuda concedida, esta passarà automàticament a ser adjudicada entre les altres federacions i confederacions beneficiàries, aplicant els criteris utilitzats per a la concessió, i el període de presentació de justificants finalitzarà l'1 de desembre del 2001.
  
Octava. Obligacions dels beneficiaris
  
Els beneficiaris de les ajudes queden subjectes al compliment de les següents obligacions, dins del termini establit:
  
1. Presentar un informe memòria que arreplegue i avalue els resultats de les activitats realitzades.
  
2. Presentar justificants que acrediten la realització dels gastos per als quals es va concedir l'ajuda, d'acord amb la legislació vigent.
  
Les factures o justificants presentats hauran de ser originals o fotocòpia compulsada, seran emesos a nom de la confederació, federació o associació d'alumnes, i no serà vàlida la justificació que es realitze amb document expedit a nom d'una altra entitat distinta.
  
Per a acreditar els gastos derivats del personal es presentarà la corresponent nòmina segons el model oficial, en original o fotocòpia compulsada.
  
Quan es tracte de justificar les col·laboracions ocasionals s'aportaran els rebuts en què consten les dades del perceptor, el seu NIF, el concepte pel qual es retribuïx, així com les dades relatives a la confederació, federació o associació d'alumnes beneficiària, segons el model que figura com a annex IV.
  
Els gastos de restauració, allotjament i desplaçament presentats per les confederacions i federacions hauran de justificar-se documentalment per mitjà de factura emesa a nom de l'entitat associativa, que s'acompanyarà del certificat de l'organització que descriga el gasto i acredite que té lloc amb motiu de la realització d'activitats pròpies de l'entitat, amb indicació de dates i persones que realitzen el gasto en nom de l'organització.
  
Podrà acompanyar-se, a més, la documentació oficial que acredite el motiu de la realització de l'activitat (assistència a reunions en l'administració, etc.).
  
No seran objecte d'ajuda els gastos sumptuaris, ni els gastos per activitats pròpies del centre.
  
S'exclouen aquells gastos que siguen objecte de subvenció per una altra via.
  
3. Aportar, si és procedent, un certificat de la secretaria de la confederació, federació o associació d'alumnes sol·licitant, on es facen constar els ingressos reals que han produït les activitats objecte de subvenció.
  
4. Les entitats beneficiàries hauran d'acreditar, en el moment de l'atorgament, que es troben al corrent de les seues obligacions tributàries i enfront de la Seguretat Social, tal com determina l'Ordre de 30 de maig de 1996, de la Conselleria d'Economia i Hisenda. Queden exemptes de la dita acreditació les entitats que reben una ajuda inferior a tres-centes mil pessetes (300.000 PTA), mil huit-cents tres euros i quatre cèntims (1.803,04 euros).
  
5. Tornar l'import total o parcial de l'ajuda rebuda si el gasto no s'ha produït, si es comprova una modificació substancial dels fins en funció dels quals es va concedir l'ajuda, o si per percepció d'altres subvencions o ingressos es cobrira l'import total del gasto.
  
6. Estar sotmesos a les actuacions de comprovació que efectuarà la Conselleria i a les de control financer que corresponen a la Intervenció General, en relació amb l'ajuda concedida.
  
7. Comunicar a la Conselleria de Cultura i Educació l'obtenció de subvencions o ajudes per a la mateixa finalitat, procedents de qualssevol administracions o ens públics.
  
Novena. Efectes en cas d'incompliment
  
En cas d'incompliment de qualsevol dels requisits estipulats en la convocatòria, s'estarà al que disposa l'article 47.9 del Text Refós de la Llei d'Hisenda Pública de la Generalitat Valenciana.